“กองสลากฯ” เล็งใช้แอปฯ ซื้อลอตเตอรี่แทนเงินสด แก้ขายเกินราคา-ดราม่าแย่งหวยถูกรางวัล
"กองสลากฯ" เล็งทดลองใช้แอปฯ ซื้อลอตเตอรี่แทนเงินสด แก้ปมขายเกินราคา-ดราม่าแย่งหวยถูกรางวัล
"กองสลากฯ" เล็งทดลองใช้แอปฯ ซื้อลอตเตอรี่แทนเงินสด แก้ปมขายเกินราคา-ดราม่าแย่งหวยถูกรางวัล
8 มี.ค. 2564

นายลวรณ แสงสนิท อธิบดีกรมสรรพสามิต ในฐานะประธานกรรมการสลากกินแบ่งรัฐบาล เปิดเผยว่า เตรียมทดลองนำระบบแอปพลิเคชันรับชำระเงินอิเล็กทรอนิกส์เข้ามาใช้ซื้อขายสลากแทนเงินสด เพื่อแก้ปัญหาการขายสลากเกินราคา และปัญหาการขายต่อทำกำไร โดยวิธีการซื้อขายสลากจะยังซื้อขายเป็นใบผ่านตัวแทนจำหน่ายตามปกติ เพียงแต่ชำระเงินด้วยแอปฯ แทนการจ่ายเงินสดเท่านั้น
ทั้งนี้ เบื้องต้นจะนำร่องใช้กับเครือข่ายตัวแทนจำหน่ายสลาก 80 บาท จีแอลโอ ออฟฟิเชียล เซลเลอร์ส ในกรุงเทพฯ และนนทบุรี 56 แห่ง ซึ่งกำลังเปิดรับสมัครและคัดเลือกในขณะนี้ก่อน
อย่างไรก็ตาม มีรายงานข่าวแจ้งเพิ่มเติมว่า การเปิดให้มีการซื้อขาย “ลอตเตอรี่” ผ่านระบบชำระเงินอิเล็กทรอนิกส์จะช่วยให้มีข้อมูลยืนยันได้ว่า มีการขายสลากในราคาใบ 80 บาทจริง และระบุตัวตนของผู้ซื้อและผู้ขายได้ว่ามีการขายให้กับใคร ขายแล้วมีการนำไปจัดรวมชุดหรือเก็งกำไรต่อหรือไม่
นอกจากนี้ ยังเป็นประโยชน์ให้นักเสี่ยงมีความมั่นใจว่า เมื่อซื้อลอตเตอรี่ไปแล้วหากเกิดถูกรางวัลขึ้นมาก็มีหลักฐานยืนยันได้ว่าเป็นผู้ซื้อลอตเตอรี่จากร้านนี้จริง ซึ่งจะช่วยแก้ปัญหาการเกิดดราม่าหวย และฟ้องร้องกันหลายกรณี
สำหรับแอปพลิเคชันรับชำระเงินที่นำมาใช้ จะเป็นแอปฯ ที่คนส่วนใหญ่นิยมใช้อยู่แล้ว เช่น เป๋าตัง และ ถุงเงิน แต่ไม่ได้จำกัดว่าจะต้องเป็นแอปฯ รับชำระเงินประเภทนี้เท่านั้น อาจเป็นของสถาบันการเงินอื่นๆ ก็นำมาใช้ซื้อขายลอตเตอรี่ได้
ส่วนการรับสมัครตัวแทนจำหน่ายสลาก 80 บาท จีแอลโอ ออฟฟิเชียล เซลเลอร์ส ในกรุงเทพและ นนทบุรี ซึ่งปิดไปเมื่อวันที่ 5 มี.ค.ที่ผ่านมา มียอดสมัครทั้งสิ้น 520 ราย แบ่งเป็นตัวแทนในเขตกรุงเทพ 460 ราย นนทบุรี 60 ราย
หลังจากปิดรับสมัครแล้ว จะนำรายชื่อผู้สมัครเข้าตรวจสอบคุณสมบัติเบื้องต้น จากนั้นจะมีการสอบสัมภาษณ์ถึงแผนดูแลการจำหน่ายสลากไม่เกิน 80 บาท ซึ่งหากมีผู้ผ่านเกณฑ์มากกว่าเขตละ 1 ราย ก็จะมีจับสลากเลือกเพื่อหาตัวแทนเข้าร่วมเครือข่ายขายสลาก 80 บาทต่อไป
โดยคาดว่าจะทราบผลได้ประมาณเดือนพ.ค.นี้ โครงการนี้เป็นหนึ่งในหลายแนวทาง ที่พยายามนำมาแก้ไขปัญหาสลากขายเกินราคา โดยจะนำร่องเปิดให้เฉพาะตัวแทนผู้ค้าเดิมที่อยู่พื้นที่กรุงเทพ และนนทบุรีเข้ามาสมัครผ่านทางออนไลน์ก่อน
จากนั้นจะใช้เวลา 3-6 เดือนเพื่อประเมินผล หากได้ผลดีจะขยายไปยังจังหวัดอื่นต่อไป ซึ่งผู้เข้าร่วมเครือข่ายผู้ค้าจะต้องขายลอตเตอรี่ไม่เกินฉบับละ 80 บาท และจะได้รับสลากไปขายงวดละ 25 เล่มโดยมีการทำสัญญาแบบปีต่อปี